સુરતના બિલ્ડર શૈલેષ ભટ્ટ પાસેથી ૧૭૬ બિટકોઇન પડાવી લેવામાં ભાગબટાઇ કરનાર પુર્વ ધારાસભ્ય નલિન કોટડિયાએ પણ ૬૬ લાખ રુપીયા લીધા હોવાનુ સીઆઇડી ક્રાઇમની તપાસમાં સામે આવ્યુ છે. બીજી તરફ નલિન કોટડિયાએ આજે સીઆઇડી ક્રાઇમને પત્ર લખી બિલ્ડર શૈલેષ વિરુધ્ધ કાર્યવાહી કરવાની માંગણી સાથે ચિમકી ઉચ્ચારી છે કે, બિલ્ડર શૈલેષ ભટ્ટ સામે કાર્યવાહી કરવામાં નહીં આવે તો પરિવાર સાથે ઉપવાસ પર ઉતરશે. ઉપરાંત ૧૨મી તારીખ સુધી કોટડિયાએ ધરપકડ ન કરવા માટે પણ સીઆઇડીને રજુઆત કરી છે. સીઆઇડી ક્રાઇમે ધારીના ભાજપના પૂર્વ ધારાસભ્ય નલિન કોટડિયા અને સસપેન્ડેડ અમરેલીના એસ.પી. જગદીશ પટેલના વહિવટદારને શોધવા માટે ત્રણ ટીમો બનાવી છે. સીઆઇડીની ટીમને કોટડિયાનું લોકેશન મળી ગયુ છે. જેથી ગમે તે ઘડીએ કોટડીયાની પોલીસ ધરપકડ કરે તેવી શકયતા હોવાનુ પોલીસ સુત્રોએ જણાવ્યુ છે.